SL Uradni list Evropske unije L 317/38

ODLOČBA NADZORNEGA ORGANA EFTE

št. 258A/13/COL

z dne 25. junija 2013

o sprejetju zahteve za odstopanje na podlagi člena 6(2)(a) akta iz točke 13c poglavja I Priloge XIII k Sporazumu o Evropskem gospodarskem prostoru (Direktiva 2008/68/ES Evropskega parlamenta in Sveta z dne 24. septembra 2008 o notranjem prevozu nevarnega blaga), in sicer v zvezi z odobritvijo prevoza nevarnih odpadkov, kot je navedeno v členu 12 norveške uredbe o notranjem prevozu nevarnega blaga št. 384 z dne 1. aprila 2009(Forskrift om landtransport av farlig gods, v nadaljnjem besedilu: norveška uredba), v kolikor ima prevozno podjetje svetovalca za varnost pri prevozu nevarnega blaga po cesti in v kolikor se osebe, ki ravnajo z nevarnimi odpadki in jih prevažajo, udeležijo posebnega usposabljanja, preden so za to pooblaščene

NADZORNI ORGAN EFTE JE –

ob upoštevanju akta iz točke 13c poglavja I Priloge I k Sporazumu EGP, tj.

Direktive 2008/68/ES Evropskega parlamenta in Sveta z dne 24. septembra 2008 o notranjem prevozu nevarnega blaga (v nadaljnjem besedilu: akt),

kakor je bila prilagojena s Sporazumom EGP s Protokolom 1 k Sporazumu,

ob upoštevanju člena 9 akta ter sklepov Stalnega odbora št. 3/12/SC in št. 4/12/SC,

ob upoštevanju Odločbe Nadzornega organa Efte št. 88/13/COL z dne 27. februarja 2013 (dogodek št. 661691) o predložitvi osnutka ukrepov odboru Efte za promet, ki jih mora Nadzorni organ Efte sprejeti v zvezi z norveško zahtevo, in o pooblastitvi pristojnega člana kolegija, da sprejme končno odločitev, če odbor za promet Efte osnutek odločbe soglasno potrdi,

ob upoštevanju naslednjega:

Norveška vlada je v dopisu z dne 17. oktobra 2011 (dogodek št. 611939), ki ga je poslala Nadzornemu organu, zahtevala štiri odstopanja ter izdajo dovoljenja za omejevalni ukrep na podlagi člena 6(2)(a) in člena 5(2) akta. V okviru zahteve je bilo pojasnjeno, da so odstopanja del veljavnih predpisov nacionalnega pravnega reda, kot je navedeno v členih 12, 13, 16, 21 in 28 norveške uredbe.

Norveška vlada je s sporočilom z dne 24. avgusta 2012 Nadzorni organ obvestila o umiku člena 21 norveške uredbe (pirotehnična oprema v izrednih primerih) iz zahteve za odstopanje.

V skladu s členom 9 Direktive 2008/68/ES in sklepi Stalnega odbora št. 3/12/SC in št. 4/12/SC je Nadzorni organ 5. oktobra 2012 predložil prvi osnutek ukrepov, ki jih mora sprejeti odbor za promet Efte (v nadaljnjem besedilu: odbor, dogodka št. 648711 in št. 643174).

Ta osnutek ukrepov temelji na poročilu o oceni tveganja z dne 14. junija 2012, ki jo je Nadzorni organ naročil pri Det Norske Veritas (DNV) (dogodek št. 640432).

Odbor se je sestal 8. novembra 2012 in razpravljal o prvem osnutku ukrepov (dogodek št. 652659, zapisnik s sestanka).

Norveška vlada je z dopisom z dne 26. novembra 2012 (dogodek št. 654691) iz svoje zahteve za odstopanje umaknila člene 13 (letališka vozila s cisternami), 16 (varnostni ventil) in 28 (EX/II/III prevozne enote), hkrati pa vztrajala pri zahtevi za odstopanje v zvezi s členom 12 (prevoz nevarnih odpadkov).

Zato se preostalo odstopanje, ki je bilo zahtevano na podlagi člena 6(2)(a) akta, nanaša na člen 12 norveške uredbe, ki dovoljuje prevoz nevarnih odpadkov na Norveškem. V tem členu je navedeno:

„Člen 12 – Prevoz nevarnih odpadkov 1. Pri prevozu do 500 kg neto nevarnega blaga na prevozno enoto/železniški vagon, ki je v skladu s predpisi o odpadkih klasificirano kot nevarni odpadek, se v zvezi s pakiranjem, cisternami, označevanjem, kombiniranim pakiranjem in prevoznimi listinami uporabljajo samo pravilniki o prevozu nevarnega blaga po cesti in železniškem prevozu nevarnega blaga. 2. Pri zbiranju tekočih odpadkov v pločevinkah, škatlah itd. se smejo kot zunanje pakiranje uporabiti sodi, ki so jih odobrili ZN, trpežni vsebniki IBC ali velika pakiranja. Ostanki lepila, barve, smolne raztopine ali podobne snovi v pakiranju do 10 litrov se smejo prevažati na paletah s prirobnicami, če so ustrezno zavarovane proti iztekanju. 3. Nevarni odpadki iz gospodinjstev se smejo prevažati v posebnih škatlah s pritrjenimi pokrovi. Take škatle se lahko označijo z napisom „nevarni odpadki“. Zahtev v zvezi s kombiniranim pakiranjem iz pravilnika o prevozu nevarnega blaga po cesti in železniškem prevozu nevarnega blaga ni treba izpolniti, če so sprejeti zadostni ukrepi za preprečevanje nevarnih reakcij. 4. Kot prevozna listina se lahko v skladu s predpisi o odpadkih uporabi obrazec izjave.“

V zvezi s tem je v osnutku ukrepov, ki so bili odboru predloženi 5. oktobra 2012, navedeno:

„[Z]ahtevo za odstopanje v zvezi s členom 12 norveške uredbe o prevozu nevarnih odpadkov je treba sprejeti, v kolikor ima prevozno podjetje svetovalca za varnost pri prevozu nevarnega blaga po cesti in v kolikor imajo vozniki podaljšano vozniško dovoljenje kategorij C ali D. V vseh drugih primerih ga je treba zavrniti.“

Norveška vlada je v svojem dopisu z dne 26. novembra 2012 navedla naslednje:

„Člen 12 – Prevoz nevarnih odpadkov Norveška vlada z nekaterimi spremembami vztraja pri svoji zahtevi za nacionalno odstopanje v zvezi s tem členom, ki jo je poslala Nadzornemu organu. Norveška želi poudariti, da podaljšanje vozniškega dovoljenja za voznike vozil (kategorija C ali D) ni pomembno za varnost pri prevozu nevarnega blaga. Odstopanje se bo nanašalo le na prevoz nevarnega blaga po cesti. Poleg tega morajo podjetja imeti svetovalca za varnost pri prevozu nevarnega blaga po cesti in/ali železniškem prevozu nevarnega blaga. Osebe, ki ravnajo z nevarnimi odpadki ali jih prevažajo, se morajo udeležiti posebnega usposabljanja, preden so za to pooblaščene.“

Na zahtevo Nadzornega organa je norveška vlada po elektronski pošti z dne 13. decembra 2012 (dogodek št. 656664) predložila naslednje pojasnilo v zvezi s predlaganimi spremembami:

„Ta alternativni predlog, ki se nanaša na zahteve v zvezi z usposabljanjem, bo omejen le na prevoz po cesti in pomeni, da se vozniki vozil, ki prevažajo odpadke nevarnega blaga, usposobijo v zvezi z naslednjim:

— splošnimi zahtevami v zvezi s prevozom odpadkov nevarnega blaga,

— glavnimi vrstami tveganj, vključno z označevanjem in etiketiranjem,

— preventivnimi in varnostnimi ukrepi, ki ustrezajo različnim vrstam tveganj,

— varnim nakladanjem, razkladanjem in prevozom odpadkov nevarnega blaga,

— namenom tehnične opreme v vozilih in načinom njenega delovanja,

— osnovnimi informacijami za zmanjševanje verjetnosti nezgod,

— postopki za ukrepanje v izrednih razmerah, vključno z ukrepi, ki se lahko izkažejo kot potrebni za njihovo lastno in javno varnost ter zaščito okolja v primeru nezgode,

— ozaveščanjem o varnosti.

Evidence o usposabljanju voznika hrani delodajalec in so na zahtevo na voljo vozniku ali pristojnemu organu.

Natančno besedilo spremenjenega člena 12 še ni popolnoma pripravljeno, vendar predlog vsebuje vsebino spremenjene uredbe.“

Organ DNV je 16. januarja 2013 (dogodek št. 659861) navedel, da bi bili po njegovem mnenju ukrepi, ki jih je v zvezi s posebnim usposabljanjem voznikov predlagala norveška vlada, ustreznejši od njegovega prvotnega predloga glede vozniškega dovoljenja kategorij C ali D.

Norveška vlada je 18. januarja 2013 in 1. februarja 2013 (dogodka št. 659983 in št. 661423) nadalje spremenila svoj predlog v zvezi z zahtevami za usposabljanje na naslednjih področjih:

„Predpisi, ki urejajo prevoz nevarnega blaga v cestnih predorih ter ustrezni blažilni ukrepi in dejavnosti za ukrepanje v izrednih razmerah pri takem prevozu.“

„Trajanje usposabljanja mora znašati najmanj 6 učnih ur. Evidence o usposabljanju voznika hrani delodajalec in so na zahtevo na voljo vozniku ali pristojnemu organu.“

Nadzorni organ se je 27. februarja 2013 odločil, da odboru predloži ustrezno spremenjeni osnutek ukrepov, ki jih mora Nadzorni organ sprejeti v zvezi s preostalo norveško zahtevo za odstopanje na podlagi člena 6(2)(a) akta o prevozu nevarnih odpadkov (Sklep št. 88/13/COL), in pooblastilom pristojnega člana kolegija, da sprejme končno odločitev, če odbor osnutek ukrepov soglasno potrdi.

Člani odbora Efte za promet so z elektronsko pošto z dne 1. oziroma 13. marca 2013 soglasno potrdili osnutek teh ukrepov (dogodki št. 666005, št. 665893 in št. 664435).

V skladu s tem lahko Nadzorni organ odobri preostalo norveško zahtevo za odstopanje na podlagi člena 6(2)(a) akta –

SPREJEL NASLEDNJO ODLOČBO:

Člen 1

Zahteva za odstopanje, ki jo sestavlja člen 12 norveške uredbe o prevozu nevarnih odpadkov, temelji na členu 6(2)(a) akta, v katerem je navedeno, da „lahko države članice, pod pogojem, da varnost ni ogrožena, zahtevajo odstopanja od oddelka I.1 Priloge I (…)“, tj. priloge, ki vsebuje Evropski sporazum o mednarodnem prevozu nevarnega blaga po cesti (v nadaljnjem besedilu: sporazum ADR), se sprejme, v kolikor ima prevozno podjetje svetovalca za varnost pri prevozu nevarnega blaga po cesti in v kolikor se osebe, ki ravnajo z nevarnimi odpadki in jih prevažajo, udeležijo posebnega usposabljanja, preden so za to pooblaščene (1).

Voznike vozil, ki prevažajo odpadke nevarnega blaga, je treba usposobiti v zvezi z naslednjim:

— splošnimi zahtevami v zvezi s prevozom odpadkov nevarnega blaga,

— glavnimi vrstami tveganj, vključno z označevanjem in etiketiranjem,

— preventivnimi in varnostnimi ukrepi, ki ustrezajo različnim vrstam tveganj,

— varnim nakladanjem, razkladanjem in prevozom odpadkov nevarnega blaga,

— namenom tehnične opreme v vozilih in načinom njenega delovanja,

— osnovnimi informacijami za zmanjševanje verjetnosti nezgod,

— postopki za ukrepanje v izrednih razmerah, vključno z ukrepi, ki se lahko izkažejo kot potrebni za njihovo lastno in javno varnost ter zaščito okolja v primeru nezgode,

— predpisi, ki urejajo prevoz nevarnega blaga v cestnih predorih ter ustreznimi blažilnimi ukrepi in dejavnostmi za ukrepanje v izrednih razmerah pri takem prevozu,

— ozaveščanjem o varnosti.

Trajanje usposabljanja mora znašati najmanj 6 učnih enot. Evidence o usposabljanju voznika hrani delodajalec in so na zahtevo na voljo vozniku ali pristojnemu organu.

Člen 2

Odstopanje iz člena 1 te odločbe preneha veljati 26. septembra 2015.

Člen 3

V skladu s točko 6 Protokola št. 1 k Sporazumu EGP se odstopanje iz člena 1 te odločbe objavi v sklopu EGP in v Dopolnilu EGP k Uradnemu listu Evropske unije.

Člen 4

Ta odločba je naslovljena na Kraljevino Norveško in začne veljati, ko slednja prejme uradno obvestilo.

Člen 5

Ta odločba je verodostojna v angleškem jeziku.

V Bruslju, 25. junija 2013 Za Nadzorni organ Efte Sverrir Haukur GUNNLAUGSSON Član kolegija Xavier LEWIS Direktor

(1) Člen 12 se uporablja samo pri prevozu po cesti.